Kan terrorangrepet mot Israel kaste Midtøsten ut i en storkrig?
Tilnærmingen mellom Saudi-Arabia og Israel er lagt på is. Eksperter frykter en regional storkonflikt som inkluderer Iran. USAs president Joe Bidens mål om å forsone Saudi-Arabia og Israel gjennom en historisk fredsavtale har fått et skudd for baugen med Hamas’ terrorangrep mot Israel. Så sent som for drøyt en uke siden bekreftet John Kirby i USAs nasjonale sikkerhetsråd at rammeverket for en fredsavtale var på det nærmeste klart. Mandag kveld var tonen rundt fredsplanen en annen: – Det er for tidlig å si at vi har satt på bremsene. Men det er ikke hovedfokuset akkurat nå, sa Kirby. Faren for at konflikten etter hvert skal spre seg, vokser for hver dag striden mellom Hamas og Israel pågår.  Verste scenario: Krig med Iran – Jeg tviler sterkt på at Hamas alene kunne ha forberedt og besluttet å gjennomføre angrepene, sier professor Karim Emile Bitar, Midtøsten-ekspert ved Centre for Security Policy i Genève. – Jeg tror Iran er blitt stadig mer nervøs på grunn av tilnærmingen mellom Saudi-Arabia og Israel, sier Bitar. Han mener ifølge France 24 at det kan forklare «dette vendepunktet i konflikten mellom Israel og Palestina». Israel og Iran har i årevis vært bitre motstandere. Hvis både den sjiamuslimske militsen Hizbollah i Libanon og Hamas – som begge støttes av Iran – skulle bli innblandet i en full krig med Israel, er det ingen som vet hva som kan skje. Irans øverste leder, ayatollah Ali Khamenei, avviser at Iran var involvert i Hamas' angrep på Israel lørdag. Han hyller likevel angrepene og sier at Iran «kysser hendene til dem som planla angrepet». Men Bitar er forberedt på det verste: – Når vi vurderer de siste tiårenes historie kan vi bare anta at Israels respons vil være helt ødeleggende, og at dette er begynnelsen på en forferdelig krig som vil føre til hundrevis, om ikke tusenvis, av ofre, konkluderer professoren. Prøver å forhindre spredning USA og Biden-administrasjonen har de siste dagene hatt kontakt med flere land i regionen, som Egypt, Qatar og Tyrkia, i et forsøk på å redusere spenningsnivået. Og ikke minst forhindre at volden sprer seg til andre deler av Midtøsten. «La meg si dette så tydelig som mulig: Dette er ikke øyeblikket for noen som er fiendtlig innstilt overfor Israel, å utnytte disse angrepene for å skaffe seg fordeler. Verden følger med,» sa Biden. USAs utenriksminister Antony Blinken drar onsdag til Israel og Jordan for blant annet å diskutere grep for å styrke Israels sikkerhet. Klar til kamp Hizbollah angrep søndag morgen en israelsk militærpost med artilleri og raketter fra sine stillinger i Libanon. Målet var de såkalte Shebaa-gårdene. Det er et omstridt område på grensen mellom Libanon, Syria og de israelskokkuperte Golanhøydene. Israel besvarte angrepet. Angrepet skjedde ifølge Hizbollah «i solidaritet» med Hamas' angrep mot Israel lørdag. Mannen som regnes som Hizbollahs nest mektigste mann, uttrykte i helgen sin støtte til Hamas. Hashem Safieddine kalte kampen mellom palestinere og Israel som et «heroisk epos» som ærer «hele den muslimske nasjonen». Han fastslo at hans krigere er i «full beredskap for å delta i krigen». Tirsdag meldte det israelske militæret at det ble avfyrt raketter mot Israel også fra Syria. Regimet i Syria regnes som et av Irans nærmeste allierte. Gaza-håndteringen avgjørende Om en større konflikt utvikler seg, kan avhenge av Israels videre håndtering av kampen mot Hamas på Gazastripen. Hizbollah kan foreta et direkte angrep hvis Israel kraftig trapper opp sine operasjoner mot Gazastripen, ifølge Ahmed Abed, en talsperson for Hamas' avdeling i Libanon. Han sier at Hizbollah og Hamas kommuniserer og er samkjørt. «Hizbollah har bestemt seg for å angripe hvis gjengjeldelsen mot Gaza er overdreven, uttaler han til Al Jazeera. – Kan utløse en mye større krig Nils Butenschøn er professor emeritus ved Institutt for menneskerettigheter ved Universitetet i Oslo. Han har forsket på konflikten i Midtøsten i 50 år. Hittil har han ikke trodd at Hamas kunne klare å gjennomføre et angrep som dette. Han mener at det er skapt en ny situasjon. – Det er en dramatisk hendelse i hele Israel-Palestina-konflikten. Vi vet ikke om det blir utgangspunkt for en større militær konflikt med Hizbollah i Libanon, eller om det kan utvikle seg til krig mellom Israel og Iran. Det er det nok mange som vil forsøke å forhindre. Men en slik dramatisk episode kan utløse en mye større krig, sier Butenschøn. – En blodig affære Han sier at det mest sannsynlige er en konflikt med Hizbollah i nord, fordi de også har stor militær kapasitet. – Hva tror du vil skje? – Av erfaring vil Israel gå inn i Gaza på jakt etter Hamas-ledere og for å finne gislene. Det er nok et krav i Israel at det skal bli et enda grundigere oppgjør med Hamas. Så dette kan bli en forferdelig blodig affære. Det er vanskelig å forestille seg hva som kan skje, ikke minst med tanke på hvor lite område Gaza er, sier han.
Saudi-Arabia og Israels fredsavtale er på vent grunnet Hamas' angrep på Israel. Eksperter frykter at en konflikt mellom Hamas og Israel kan spre seg og involvere Iran. USAs president Biden har hatt kontakt med Egypt, Qatar og Tyrkia for å redusere spenning og hindre spredning av vold og terror til andre deler av Midtøsten.